NOTA DE PREMSA

**L’Ajuntament del Prat decreta un dia de dol oficial per la mort de Fermí Marimon, ànima del cinema Capri i fill predilecte de la ciutat**

* **El plenari també ha recordat Maria José González, regidora del 2007 al 2009 per ICV-EUiA i morta aquest dijous.**
* **El primer plenari de la nova alcaldessa, Alba Bou, ha estat també el de la renúncia al càrrec de regidor de Lluís Mijoler i el del nomenament del nou portaveu del grup El Prat en Comú, David Vicioso.**
* **El pressupost municipal de 2025 ha obtingut l’aprovació definitiva, un cop resoltes les al·legacions.**

L’Ajuntament del Prat ha decretat aquesta tarda, en el primer Ple municipal amb Alba Bou Jordà com a alcaldessa, un dia de dol oficial a la ciutat per la defunció, ahir, de Fermí Marimon Marimon, Premi Ciutat del Prat del 2009 i fill predilecte de la ciutat des del 2017. El consistori també ha recordat Maria José González, regidora entre el 2007 i el 2009 per ICV-EUiA i morta també aquest dijous.

El Ple del Plat ha tornat avui a la seva seu habitual, el Saló de Plens de la Casa de la Vila, amb Alba Bou presidint per primer cop la sessió. Ha estat la nova alcaldessa qui ha proposat al Ple declarar dia de dol oficial al municipi i abaixar les banderes a mitja asta demà divendres. Així mateix, ha traslladat el condol i la solidaritat, en nom del consistori i de la ciutat, a la família de Fermí Marimon, que fou ànima del Cine Capri i puntal del cinema amateur al Prat. Donada la rellevància de la seva trajectòria i l’empremta que ha deixat a la ciutat, l’alcaldessa ha assenyalat la idoneïtat que el nomenclàtor del municipi en fixi el record, una opció que haurà d’estudiar la ponència dedicada a aquesta matèria.

Després d’aprovar per unanimitat el dia de dol, el Plenari ha fet un minut de silenci en record del cineasta i també de l’exregidora María José González. Tot seguit, el Ple ha pres coneixement de la renúncia de Lluís Mijoler al càrrec de regidor, que ha mantingut des que va deixar l’Alcaldia per tal de facilitar la transició fins a la designació d’una nova regidora. Així mateix, s’ha donat per assabentat de la designació de David Vicioso Adrià, tinent d’Alcaldia d’Organització, Governança i Economia, com a portaveu titular del seu grup municipal i d’Anna Martín Cuello, tinenta d’Alcaldia de l’Àrea d’Educació, Cultura i Comunitat com a portaveu suplent.

Més enllà dels canvis en la composició del grup municipal majoritari, el Ple ha aprovat definitivament avui el pressupost de 2025, després de resoldre les dues úniques al·legacions que s’hi han presentat i que no han estat admeses en no enquadrar-se el seu contingut als supòsits que estableix la llei. Els comptes, que van ser presentats per l’equip de govern en una Audiència Pública el 16 de desembre i aprovats inicialment pel Ple el 23 de desembre, suposaran un augment de gairebé 8 milions d’euros en inversions respecte als del 2024 i un increment del patrimoni públic de 100 milions d’euros.

**Beneficis fiscals per fer més confortables i sostenibles els equipaments**

El plenari d’avui ha donat llum verda a bonificacions del 95% de la quota de l’ICIO i de la Taxa d’obres a dos projectes que la Generalitat de Catalunya portarà a terme al Prat i que han estat declarats d’especial interès municipal. Un és el de millora del Centre Cívic El Prat de Llobregat-Delta, del qual és titular el Departament de Drets Socials i que compta amb un Casal de gent gran, destinat a promoure el seu benestar i la seva participació com a membres actius de la societat, i un Casal Cívic obert a tothom, on es desenvolupen diferents activitats. L’objectiu del projecte és millorar el confort climàtic, l’accessibilitat i l’habitabilitat del centre, així com fer-hi treballs de conservació i manteniment.

L’altra obra que es beneficiarà de bonificacions fiscals és la que portarà a terme l'Institut Català de la Salut al CAP Ramona Via per col·locar-hi una instal·lació solar fotovoltaica per a l'autoconsum individual. Formada per 98 mòduls fotovoltaics de 505 Wp de potència unitària, permetrà que es generin anualment 64.209 kWh d’energia neta.

**Noves passes en habitatge assequible i urbanisme amable**

L’aprovació d’alguns punts de l’ordre del dia d’avui permetrà fer passos endavant en alguns projectes importants de la ciutat. Entre aquests, destaquen les modificacions que s’han introduït en les condicions de cessió del solar municipal de l’Eixample Sud a la Cooperativa Obrera de Viviendas per a la promoció que hi està desenvolupant, que incorporarà a la ciutat 101 noves llars de lloguer assequible i estable. Els canvis introduïts permetran que la gestió del procediment d'adjudicació dels habitatges per sorteig es faci a través de Prat Espais i que deu d’aquests habitatges s’adjudiquin de forma directa a famílies en situacions d'exclusió o vulnerabilitat per mitjà de la comissió d'emergències i siguin gestionats per Prat Espais.

A més a més, el Ple ha autoritzat la despesa plurianual per al projecte de reurbanització del carrer de la Serra del Cadí. Amb un pressupost d’1.367.904,75 €, que es distribuirà en dues anualitats, el 2025 i el 2026, el projecte té com a objectiu la millora de l’accessibilitat, amb l’ampliació de les voreres, l’increment del verd i la modernització del carrer. Això engloba els treballs del repintat de la senyalització de la zona d’aparcament i de les obres de la xarxa de sanejament que afecten al tram final, així com la millora de l’enllumenat.

En l’àmbit d’Acció social, s’han aprovat modificacions en les bases reguladores dels ajuts per a les activitats extraescolars i d’estiu. Els canvis persegueixen una millora tècnica: que es pugui portar a terme més d’una convocatòria per tal d’assegurar que totes les famílies que se’n puguin beneficiar disposin dels ajuts. Per últim, el Ple ha aprovat una moció per modificar l'ordenança de circulació de vianants i de vehicles, que insta a introduir l’obligatorietat que les persones usuàries de vehicles de mobilitat personal (VMP) portin casc homologat.